Viel Meer    Exmouth Cape Range Nationalpark und drumrum  Wasme do uf däre Halbinsle vor allem macht isch schnorchle. Mir hänn das näbeme kleine 4WD Track ine schöni Schlucht, denn au gmacht. Sinn in Cape Range NP, wo bekannt isch für sini Koralle, Fischli, Turtles, MantaRoche (die mache eim nüt) und Türkisblauem Meer. Obwohl sich alles wäg de Tourischte zimmlig veränderet het isches e Tolle Ort zum seh! Me het wirklig verschiedenschti Möglichkeite  und Stränd wome ka go und d Unterwasserwält bitz go bestuune. Leider hänn d Koralle wills Wasser wärmer worde sig ihri Farbe verlore, und d Vielfalt vode Fischli isch sit d Lyde z letscht dört gsi isch au zimmlig zrugg, abr glich, s isch eifach e anderi Wält dört unde. Und wennme nid grad wott go Tauche, seht me do als Schnorchler scho tolli Sache. Freicamp isch nüm möglich, me muess zahle dassme ka ufeme Campground übernachte. So hännmr das denn au gmacht. S isch nämmlig öbbis vom töllschte, am Meer z  übernachte. Und mr hänn sogar glügg ka e Campground z finde, wo irgenduseme Grund keine vo all däne Touris het welle. So sinnmr elai gsi und uns isch e Känguruh ko bsueche. S isch langi Zyt eifach so miteme Sicherheitsabstand indr nöchi indr Sunne glääge, mir hänn afo s Znachtässe parat mache wos plötzlig ufgumpt isch als hätts e Riesemosquito gstoche... sinnmr grad bitz verschrogge. Womer denn gseh hänn worum, sinnmr grad no bitz mehr verschrogge, will do kunnt plötzlig e saugrosse (1.5m lange) Waran/Lizard uf  uns zue. No huere schnäll...d Lydia isch grad mol ins Auto ghüpft und dr Mägge isch ufm Wäg drzue gsi...dä (dr Waran) het sich gläb dänggt, i hol mir eure Food...jedefalls, woner öbbe 1.5m vor unserem Auto ako isch hets nüm viel brucht und dä Wär ins Auto gumpt. Hämmer bitz lärm gmacht mit de Däller, und das hetm denn irgendwie schiss gmacht und isch drvo. Sekunde sinn das gsi, alles sau schnäll gange, und mir kenne dä Herr Waran jo nid...und sinn drum verschrogge. Hämmer abr denn scho chli schaad gfunde  ischer schowidr gange, abr füre Fotti hets grad no glängt J s Känguruh isch denn au nüm ko, drfür hets rundum vieli ka wo am Fuettere gsi sinn. Mir hänn ys a däm Oobe voll e Röschti brötlet und hänn unsere eigende Strandsunneuntergang gnosse. Am netgschte Daag sinnmr zum Yardi Creek gange bitz go lauffe. S het dört e Fluss wo dure kleine Canyon fliesst. Je noch Wasserstand fliesst s Meer und dä Fluss inenandr, bi tiefem Wasserstand isches für d YardiCreek Road, e 4WD Küschtetrack, dr Afang.  Sinn denn  no bitz go schnorchle und hänns eifach gnosse do z sy. Am negschte Daag hets denn ändlig klappt: mr hänn Schildkrotte gseh bim paare. Also die hänns jo nid liicht...und die kleine Wälle dienene ihri schöne Stunde au nid grad erlichtere...unsere Traum, z nacht denn sone Mammiturtle usem Meer z krotte z seh und ihri Eier in Sand z buddle het sich denn ume Hoor denn au verwirklicht. 4 Stund mit Bier und Ziggis usgrüschtet, hännmr d Nacht lo spöter wärde. Und mir hänn e Mammi gseh, wo wartet bis d Tide High isch  (si kömme bi Hochem Wasser usem Meer, willsi denn nid so witt mien lauffe). Abr grad e Stund bevors Hightidezyt gsi wär sinn so nätti drei Mensche bi uns duuregloffe, mit Taschelampe und Fotiapparat und hänn das Mammiturtle denn au entdeckt. Und natürlig hännsi gmacht was me ebbe nid sött: drvorstoh und mit mehrerne Blitzfötteli ihre dr Muet nä die Nacht usezko und ihri Eier do z legge. Mr hänn denn ghofft, si kunnt glich no uuse...abr mit eim mol ischsi schwupp, mitere Wälle widr zrugg ins Meer drifftet  und wäg isch si gsi. Jo so isch das mitdr Natur, stundelang warte, und denn kömme so Vögel, und jo...s verzellt sich bitz vonelei odr...  Womer denn zrugg ufe Parkplatz ko sinn isch no e Schuggercharre ko und het gwartet öbmr do ächt bös wänn wildcampe und bismr do au jooo abfahre, sisch nämlig campe verbotte do überall. Abr die Nacht hämmer widrmol brav ufme Camping Ycheckt...ätsch...susch hättemer no miesse e Penalty zahle. Au wenns nid klappt het, se z buddle z seh (also nid d schugger...), s isch e  Erläbnis für sich gsi! Übrigens: Polizeiposchte heisst uf Aussidütsch: Cop-Shop, no guet nidwohr?